กรุงไทยกวาดยอดสินเชื่อสวัสดิการ3หมื่นล้าน
กรุงไทยรุกปล่อยสินเชื่อสวัสดิการ 7 เดือนกวาดเรียบ 3 หมื่นล้านบาท
30 ส.ค. 2553

กรุงไทยรุกปล่อยสินเชื่อสวัสดิการ 7 เดือนกวาดเรียบ 3 หมื่นล้านบาท 
นางศรีประภา พริ้งพงษ์  ผู้ช่วยกรรมการผู้จัดการอาวุโส สายงานธุรกิจภาครัฐ ธนาคารกรุงไทย กล่าวว่า ในช่วง 7 เดือนที่ผ่านมา ธนาคารปล่อยสินเชื่อสวัสดิการไปแล้วกว่า 3 หมื่นล้านบาท  ทำให้ธนาคารมียอดสินเชื่อรายย่อยกว่า 1.45 แสนล้านบาท และคาดว่าในปีนี้จะสามารถอนุมัติสินเชื่อใหม่ได้กว่า 5 หมื่นล้านบาท 
นางศรีประภา กล่าวว่า ธนาคารได้ให้การสนับสนุนสินเชื่อสวัสดิการกับพนักงานการกีฬาแห่งประเทศไทย (กกท.)  วงเงินรวม 300 ล้านบาท     เพื่อสนับสนุนให้พนักงานกกท. มีที่อยู่อาศัยเป็นของตัวเอง และช่วยเสริมสภาพคล่องทางการเงินยามจำเป็น ในอัตราดอกเบี้ยต่ำพิเศษ 
ทั้งนี้ พนักงานกกท.สามารถกู้ซื้อหรือไถ่ถอน (Refinance) เพื่อที่อยู่อาศัยได้สูงสุด 100% ของราคาประเมินที่ดินและสิ่งปลูกสร้าง ผ่อนชำระนานถึง 30 ปี และยังสามารถกู้สินเชื่อกรุงไทยเพิ่มสุข เพื่อชำระค่าเบี้ยประกันชีวิตเพิ่มเติม ในวงเงินกู้สูงถึง 110% เมื่อรวมกับวงเงินสินเชื่อเพื่อที่อยู่อาศัย
นอกจากนี้ พนักงานที่มีอายุงานตั้งแต่ 1 ปี ขึ้นไป สามารถกู้สินเชื่ออเนกประสงค์ เพื่อเป็นค่าใช้จ่ายในการศึกษาต่อของตนเองหรือบุตร ซื้อเครื่องคอมพิวเตอร์ ค่ารักษาพยาบาล หรือค่าใช้จ่ายในยามจำเป็น ฯลฯ ซึ่งธนาคารให้วงเงินกู้สูงสุด 2,000,000 ล้านบาท และในกรณีจำนองหลักทรัพย์หรือโอนสิทธิบัญชีเงินฝากเป็นประกัน ธนาคารให้วงเงินกู้ 100 % ของราคาประเมินหลักทรัพย์หรือเต็มจำนวนเงินฝาก สูงสุดถึง 5,000,000 บาท   โดยมีระยะเวลาให้กู้นานถึง 15 ปี
“ธนาคารได้เร่งขยายสินเชื่อสวัสดิการไปยังลูกค้ารายย่อยในทุกภาคส่วน ซึ่งยังคงมีความต้องการสินเชื่ออีกจำนวนมาก โดยเฉพาะข้าราชการ และพนักงานรัฐวิสาหกิจ เพื่อสร้างขวัญและกำลังใจในการปฏิบัติงาน รวมทั้งเสริมสร้างคุณภาพชีวิตที่ดี โดยไม่ต้องพึ่งพาการกู้ยืมเงินนอกระบบ” นางศรีประภา กล่าว